
Το Σπίτι της Κύπρου και οι Εκδόσεις Ευθύνη διοργάνωσαν, τη Δευτέρα 9 Φεβρουαρίου 2015, στο Σπίτι της Κύπρου, παρουσίαση-ανοιχτή συζήτηση για το περιοδικό Νέα Ευθύνη, που από τον Σεπτέμβριο του 2013 εισήλθε σε μια ανανεωμένη περίοδο.
Τους συνεργάτες της Νέας Ευθύνης καλωσόρισε στο Σπίτι της Κύπρου η Μορφωτικός Σύμβουλος της Κυπριακής Πρεσβείας κ. Μαρία Παναγίδου η οποία προλογίζοντας την εκδήλωση επεσήμανε ότι το περιοδικό διαμόρφωσε έναν τόπο όπου φιλοξενήθηκε και φιλοξενείται η πιο ουσιαστική έκφραση της τέχνης στη χώρα και την γλώσσα μας σήμερα … υπό το πρίσμα μιας κεντρικής στοχοθεσίας: τη σύνδεση και συνομιλία της τέχνης, με αυτό που ορίζεται ως πνευματική παράδοση, μέσα στο πλαίσιο των σημερινών αναζητήσεων και αναγκών.
Σε χαιρετισμό που απέστειλε ο ποιητής κ. Γιώργος Μαρκόπουλος, ανέφερε χαρακτηριστικά ότι στη Νέα ευθύνη, αντιλαμβάνεται έναν χώρο συνάντησης των ευγενέστερων εκφράσεων της ποίησης, της πεζογραφίας, του δοκιμίου και της μετάφρασης, αλλά και της εικαστικής δημιουργίας, ενώ συνέδεσε το υψηλότατο επίπεδο του περιοδικού με την παρουσία του υπεύθυνου ύλης του περιοδικού, ποιητή-δοκιμιογράφου κ. Δημήτρη Κοσμόπουλου, και των άξιων συνεργατών του.

Αναφερόμενος στο παρελθόν και το παρόν του περιοδικού, ο εκδότης κ. Γιώργος Γκέλμπεσης, υπογράμμισε, στη συνέχεια, ότι η Νέα Ευθύνη είναι ριζωμένη σε μια παράδοση και μια ιστορία 50 γόνιμων χρόνων παρουσίας, η οποία σφραγίστηκε από την πνευματική προσωπικότητα του Κώστα Τζιρόπουλου και των δημιουργών και στοχαστών οι οποίοι τον πλαισίωσαν, και συνεχίζεται με τους σημερινούς συνεργάτες του περιοδικού, που η παρουσία τους στα γράμματά μας έχει αποδειχθεί πως βρίσκεται σε σχέση μαθητείας και σεβασμού προς αυτή την παράδοση.

Τις ενδιαφέρουσες μαρτυρίες, απόψεις και προτάσεις τους για το ανανεωμένο περιοδικό κατέθεσαν, ανέπτυξαν και μοιράστηκαν με το ακροατήριο, ο συγγραφέας-ποιητής κ. Σωτήρης Γουνελάς και ο ποιητής κ. Αντώνης Φωστιέρης, λογοτέχνες που όχι μόνο συνέδραμαν με το έργο τους στο περιοδικό, αλλά είχαν και έχουν άμεση σχέση με περιοδικές εκδοτικές προσπάθειες σε βάθος δεκαετιών.

Μεταξύ άλλων, στην παρέμβασή του ο κ. Γουνελάς, διατύπωσε την άποψη ότι η Νέα Ευθύνη, εν μέσω ενός πολιτισμού που οικονομοκρατείται και παγκοσμιοκρατείται, καλείται να ανασυγκροτήσει την ελληνική ταυτότητα στη διαχρονική της διάσταση και σημασία, ξαναφέρνοντας στο προσκήνιο βασικά έργα και πρόσωπα, συνδέοντας την παράδοση με σημερινές προτάσεις, ποιητικές, θεωρητικές, μελετητικές, που συνεχίζουν γόνιμα την πνευματική μας ιστορία, με εξωστρεφή ανοίγματα προς τον κόσμο και το μέλλον.
Ο κ. Φωστιέρης αφού επεσήμανε, με τη σειρά του, πόσο σημαντικό είναι για τους λογοτέχνες, αλλά και για το ευρύτερο αναγνωστικό κοινό να έχουν τη δυνατότητα, μέσα από ένα λογοτεχνικό περιοδικό ενός επιπέδου,  να επικοινωνούν μεταξύ τους, αλλά και να έρχονται σε επαφή με το φαινόμενο της λογοτεχνικής παραγωγής, κατέληξε ότι η Νέα Ευθύνη, έχοντας ήδη αποκτήσει συγκεκριμένο ποιοτικό  στίγμα και ιδιοπροσωπία, συνεχίζει την παράδοση των καλύτερων, των σοβαρότερων λογοτεχνικών περιοδικών τα οποία έχουν εμφανιστεί στην χώρα και στη γλώσσα μας.
Τις προκαταρκτικές τοποθετήσεις του κ. Γουνελά και του κ. Φωστιέρη ακολούθησε ανοιχτή συζήτηση με ενδιαφέρουσες παρεμβάσεις από το ακροατήριο, την οποία συντόνισε ο ποιητής-δοκιμιογράφος κ. Δημήτρης Κοσμόπουλος. Την εκδήλωση πλαισίωσε μουσικό σχήμα με την επιμέλεια του Βασίλη Οικονόμου.

